Tuinier vas kort ná moord op vrou in Pearly Beach | Netwerk24
Deur Maygene de Wee 30 Maart 2018 13:56
Micky de Froe, wie se lyk Donderdagoggend in haar huis in Pearly Beach gevind is,Foto: Facebook
Enkele ure nadat die lyk van 'n vrou Donderdagoggend in haar huis in Ridgestraat in Pearly Beach, naby Gansbaai, gevind is, is 'n man in verband met haar dood in hegtenis geneem.
Net sowat vier ure nadat die lyk van die 56-jarige Micky de Froe omstreeks 10:00 gevind is, het polisielede van die honde-eenheid dié man in die Eluxolweni-woonbuurt, Pearly Beach, in hegtenis geneem.
Bronne op Gansbaai het Vrydag gesê De Froe se beursie, selfoon en ander persoonlike items wat gesteel is, is ook gevind.
Sy het glo verskeie messteke gehad en is ook met 'n hamer geslaan.
Die bronne het gesê die vermeende moordenaar was glo 'n voormalige tuinwerker van De Froe.
Die man is glo Vrydagoggend deur speurders wat die moord ondersoek, na die toneel gebring. Die polisie hoop glo dat hy 'n bekentenis sal doen.
Brig. Donovan Heilbron, groepspolisiehoof van Hermanus, sê die verdagte was De Froe se tuinier en hulle het glo gestry oor geld wat sy hom geskuld het.
Op die Facebookblad Wie Maak vir Gansbaai Lekker?? het inwoners van Gansbaai en omgewing sedert Donderdagoggend hul medelye oor De Froe se dood, asook hul misnoeë oor die moord uitgespreek.
Een vrou het gesê dat De Froe eintlik op Pringlebaai woon, en dat die huis waarin sy in Pearly Beach vermoor is, haar vakansiehuis is.